Elizabeth Barrett Browning
Elizabeth Barrett Browning, 1806-1861, engelsk forfatter. Hun skrev digte med motiver fra både klassisk mytologi og samtidens sociale og politiske liv, desuden lidenskabelige kærlighedssonetter og en versroman om den kvindelige kunstners livsbane.
Elizabeth Browning voksede op som den ældste af tolv søskende på et gods i Herefordshire. Faderen sikrede hende klassisk dannelse og udsendte hendes første episke digt, The Battle of Marathon (1820), som et anonymt privattryk. Efter moderens død flyttede familien i 1835 til London. Et svagt helbred og den jaloux far bandt hende til hjemmet, men de succesrige udgivelser af The Seraphim (1838) og Poems (1844), nu under eget navn, skaffede hende en kreds af korrespondenter blandt tidens kunstnere; blandt dem digteren Robert Browning, som hun giftede sig med i 1846; parret levede i Italien med deres eneste søn til Elizabeth Brownings død.

Poems (1850) indeholder kærlighedsdigtene "Sonnets from the Portuguese" (da. 1906) skrevet til ægtemanden under Brownings dæknavn 'portugiseren'. Casa Guidi Windows (1851) har motiv fra Italiens politiske bevægelser, mens hovedværket Aurora Leigh (1857) beskriver et kvindeligt dannelsesforløb, hvor heltindens digteriske kald modstilles et socialt engagement.
Elizabeth Browning oversatte klassikere og beherskede mange verseformer. Hendes originale billedsprog udgår ofte fra den kropsbevidsthed, det svage helbred betingede. Hendes liv har givet inspiration til romanerne Flush af Virginia Woolf (1933, da. 1953) og Lady's Maid af Margaret Forster (1990, da. Kammerpige, 1991).